CELEX: 52011XG0308(01)
Language: fi
Date: 2011-03-08
Title: Neuvoston päätelmät investoimisesta Euroopan tulevaan terveydenhuoltohenkilöstöön – innovointia ja yhteistyötä

8.3.2011   
            
            
               FI
            
            
               Euroopan unionin virallinen lehti
            
            
               C 74/2
            
         Neuvoston päätelmät investoimisesta Euroopan tulevaan terveydenhuoltohenkilöstöön – innovointia ja yhteistyötä
   2011/C 74/02
   EUROOPAN UNIONIN NEUVOSTO, joka
   
               1.
            
            
               MUISTUTTAA, että Euroopan unionin toiminnasta tehdyn sopimuksen 168 artiklan mukaan kansallista politiikkaa täydentävä unionin toiminta suuntautuu kansanterveyden parantamiseen. Se edistää myös jäsenvaltioiden välistä yhteistyötä kansanterveyden alalla sekä tarvittaessa tukee niiden toimintaa ottaen täysimääräisesti huomioon terveyspalvelujen ja sairaanhoidon järjestämiseen ja tarjoamiseen liittyvät jäsenvaltioiden velvoitteet.
            
         
               2.
            
            
               MUISTUTTAA, että Euroopan unionin toiminnasta tehdyn sopimuksen 168 artiklan mukaan jäsenvaltioiden on yhteydessä komission kanssa sovitettava keskenään yhteen politiikkansa ja toimintaohjelmansa.
            
         
               3.
            
            
               PALAUTTAA MIELEEN neuvoston 2 päivänä kesäkuuta 2006 antamat päätelmät Euroopan unionin terveysjärjestelmien yhteisistä arvoista ja periaatteista, joissa todetaan muun muassa, että olisi varmistettava korkealaatuisen, turvallisen ja näyttöön perustuvan hoidon saatavuus.
            
         
               4.
            
            
               PALAUTTAA MIELEEN komission 10 päivänä joulukuuta 2008 julkaiseman vihreän kirjan Euroopan terveydenhuoltohenkilöstöstä ja 15 päivänä joulukuuta 2009 julkaistun kertomuksen kyseistä vihreää kirjaa koskevasta avoimesta kuulemisesta, joissa tuotiin esille vakava ongelma eli terveydenhuoltohenkilöstön, etenkin erikoislääkäreiden ja sairaanhoitajien, puute nyt ja tulevaisuudessa.
            
         
               5.
            
            
               PALAUTTAA MIELEEN komission 3 päivänä maaliskuuta 2010 julkaiseman tiedonannon ”Eurooppa 2020 – Älykkään, kestävän ja osallistavan kasvun strategia”, jossa esitetään seitsemän lippulaivahanketta, joita ovat muun muassa ”Uuden osaamisen ja työllisyyden ohjelma”, jonka tavoitteena on luoda olosuhteet työmarkkinoiden uudistamiselle, jotta parannettaisiin työllisyyttä ja varmistettaisiin eurooppalaisten sosiaalisten mallien kestävyys, sekä ”Nuoret liikkeellä”.
            
         
               6.
            
            
               PALAUTTAA MIELEEN maailman terveyskokouksessa 21 päivänä toukokuuta 2010 hyväksytyt WHO:n käytännesäännöt, jotka sisältävät eettiset ohjeet, joita jäsenvaltioiden olisi noudatettava terveydenhuoltohenkilöstön rekrytoinnissa.
            
         
               7.
            
            
               ON TYYTYVÄINEN La Hulpessa 9. ja 10 päivänä syyskuuta 2010 järjestettyyn ministerikokoukseen, jossa käsiteltiin investoimista Euroopan tulevaan terveydenhuoltohenkilöstöön sekä innovointia ja yhteistyötä. Konferenssissa korostettiin, että olisi kehitettävä asianmukaisia aloitteita ja investoitava riittävään, motivoituneeseen ja osaavaan terveydenhuoltohenkilöstöön terveysjärjestelmien elinkelpoisuuden ja saavutettavuuden suojelemiseksi.
            
         
               8.
            
            
               KOROSTAA, että merkittävien ja kroonisten sairauksien kasvava määrä, väestön ja terveydenhuoltohenkilöstön ikääntyminen, potilaiden ja terveysjärjestelmien muuttuvat tarpeet, potilaiden ja terveydenhuoltohenkilöstön lisääntyvä liikkuvuus, tieteen kehitys ja uudet teknologiat ovat keskeisiä haasteita kaikille jäsenvaltioille ja että ne edellyttävät tulevalta terveydenhuoltohenkilöstöltä innovatiivisia lähestymistapoja.
            
         
               9.
            
            
               TIEDOSTAA jäsenvaltioiden keskinäisen riippuvuussuhteen terveydenhuoltoalan henkilöstöresursseja koskevien politiikkojen yhteydessä, erityisesti terveydenhuoltohenkilöstön liikkuvuuden osalta.
            
         
               10.
            
            
               KEHOTTAA jäsenvaltioita
               
                           —
                        
                        
                           tehostamaan yhteistyötä ja hyvien käytäntöjen vaihtamista esim. korkealaatuisten ja vertailukelpoisten tietojen kokoamisen alalla, jotta voitaisiin paremmin tukea jäsenvaltioiden terveydenhuoltohenkilöstöä koskevien politiikkojen kehittämistä tulevaisuutta varten siten, että ne edistäisivät kaikkien yhtäläisiä mahdollisuuksia saada hoitoa, kiinnittäen erityistä huomiota tulevaa terveydenhuoltohenkilöstöä koskevien tarpeiden ennustamiseen ja tehokkaaseen terveydenhuoltohenkilöstöä koskevaan suunnitteluun koko Euroopan unionissa;
                        
                     
                           —
                        
                        
                           lisäämään tietoisuutta houkuttelevien työympäristöjen, työolosuhteiden ja ammatillista kehittymistä koskevien mahdollisuuksien merkityksestä terveydenhuoltohenkilöstön motivoimisen ja annetun hoidon laadun ja turvallisuuden takaamisen kannalta;
                        
                     
                           —
                        
                        
                           edistämään terveydenhuoltohenkilöstön koulutusta tavoitteena parantaa edelleen hoidon laatua ja turvallisuutta ja pohtimaan, miten EU:n välineitä voitaisiin hyödyntää parhaalla mahdollisella tavalla tämän rahoittamiseksi, sanotun kuitenkaan vaikuttamatta tulevaan rahoituskehykseen;
                        
                     
                           —
                        
                        
                           noudattamaan kansainvälistä rekrytointia koskevia WHO:n käytännesääntöjä.
                        
                     
         
               11.
            
            
               KEHOTTAA jäsenvaltioita ja komissiota
               
                           —
                        
                        
                           laatimaan toimintasuunnitelman, joka sisältää vaihtoehtoisia tapoja tukea jäsenvaltioiden terveydenhuoltohenkilöstöä koskevien politiikkojen kehittämistä jäsenvaltioiden toimivalta huomioon ottaen, erityisesti pätevyyden arvioinnin, todettujen terveystarpeiden pohjalta tapahtuvan suunnittelumenetelmien parantamisen, jatkuvan ammatillisen kehittymisen sekä rekrytointi- ja työntekijöiden työssä pitämistä koskevien strategioiden osalta, sekä tarttumaan terveydenhuoltohenkilöstöä koskeviin keskeisiin haasteisiin koko EU:ssa keskipitkällä ja pitkällä aikavälillä;
                        
                     
                           —
                        
                        
                           ottamaan potilaiden edustajat ja terveydenhuollon ammattihenkilöt sekä muut terveysalan sidosryhmät mukaan tämän toimintasuunnitelman laatimiseen;
                        
                     
                           —
                        
                        
                           ottamaan tämän toimintasuunnitelman laatimisessa huomioon muiden politiikan alojen, kuten koulutus-, työllisyys-, sosiaali- ja sisämarkkinapolitiikan, mahdollinen panos.
                        
                     
         
               12.
            
            
               PYYTÄÄ komissiota
               
                           —
                        
                        
                           kannustamaan jäsenvaltioiden välistä yhteistyötä ja tukemaan toimintasuunnitelman laatimista vuoteen 2012 mennessä;
                        
                     
                           —
                        
                        
                           ottamaan terveydenhuoltohenkilöstön koulutuksen mukaan painopistealana ja pohtimaan, miten EU:n välineitä voitaisiin hyödyntää parhaalla mahdollisella tavalla tämän rahoittamiseksi, sanotun vaikuttamatta tulevaan rahoituskehykseen, Eurooppa 2020 -strategian lippulaivahankkeiden ”Uuden osaamisen ja työllisyyden ohjelma” ja ”Nuoret liikkeellä” mukaisesti;
                        
                     
                           —
                        
                        
                           varmistamaan, että terveysohjelman vuoden 2011 työsuunnitelmaan voidaan sisällyttää sellainen yhteinen toimi, jonka puitteissa jäsenvaltiot voivat tehdä yhteistyötä terveydenhuoltohenkilöstöä koskevien tarpeiden ennustamisen ja terveydenhuoltohenkilöstöä koskevan suunnittelun aloilla läheisessä yhteistyössä Eurostatin, OECD:n ja WHO:n kanssa.